Aktualiteitsprogram word podsending rykerFoto ter illustrasie. (Foto: Lee Campbell/Unsplash) Sedert 1988 kuier die gewilde aktualiteitsprogram Carte Blanche al op die kassie, en nou, dekades later, word ’n weeklikse podsending by dié program se inhoudslys gevoeg. Carte Blanche: The Podcast bied aanhangers die geleentheid om die soort stories wat die TV-program kenmerk op ’n nuwe platform te verken. Dié program roem hom in die unieke vertel van stories uit ’n verskeidenheid perspektiewe. Luisteraars kan daarna uitsien om die bekende stem van John Webb, die eertydse aanbieder en huidige uitvoerende vervaardiger van die program, in dié podsending te hoor. “Ons is ondersoekers en joernaliste, maar ons passie lê in die vertel van stories. Die reistog tot die maak van podsendings was ’n natuurlike evolusie, ek is verheug oor die gehalte wat ons aanbied,” het Webb gesê. Podsendings se gewildheid is aan die toeneem in Suid-Afrika, en die program het die geleentheid om ’n splinternuwe platform aan te pak aangegryp. Die Carte Blanche-span beloof dat hierdie podsending nie net insiggewend sal wees nie, maar luisteraars ook op ’n klankreis sal neem. Nuwe episodes word weekliks op die grootste podsendingplatforms gelaai en bied plaaslike gehore die geleentheid om Carte Blanche op ’n nuwe wyse te leer ken. Internasionale luisteraars word ook genooi om weer of vir die eerste keer met Carte Blanche kennis te maak.